ભારતના વડા ન્યાયમૂર્તિ દીપક મિશ્રા સામે વિપક્ષો દ્વારા પેશ કરવામાં આવેલી મહા અભિયોગની દરખાસ્તને ઉપરાષ્ટ્રપતિ વેંકૈયા નાયડુએ રદ કરી દીધી તેથી ભૂતપૂર્વ કાયદાપ્રધાન અને પીઢ કોંગ્રેસી નેતા કપિલ સિબ્બલે નારાજગી જાહેર કરી હતી. ઉપરાષ્ટ્રપતિનો આ નિર્ણય યોગ્ય ના હોવાનું કહીને તેમણે આ ફેંસલાને સુપ્રીમ કોર્ટમાં પડકારવાનું જણાવ્યું હતું. કપિલ સિબ્બલે જણાવ્યું હતું કે, ઉપરોક્ત નિર્ણય ઉતાવળમાં લેવામાં આવ્યો હતો. આ પ્રસ્તાવ સાથે સંબંધિત ટેકનિકલ મુદા્ઓને સમજવા માટે તેમણે વકીલો સાથે ચર્ચા- વિચારણા કરવી જોઈતી હતી. જો તેઓએ એમ કર્યું હોત તો આવો નિર્ણય ના લેત . નોંધવા જેવી બાબત એ છે કે, ઉપરાષ્ટ્રપતિ વેંકૈયા નાયડુએ ભારતના એટર્ની જનરલ કે કે વેણુગાપાલ તેમજ અન્ય કાનૂન નિષ્ણાતો સાથે લંબાણપૂર્વકની ચર્ચા કરીને જ આ પગલું લીધું હતું. તેમને વિપક્ષો દ્વારા ચીફ જસ્ટિસ પર મૂકવામાં આવેલા આરોપો તથ્યહીન અને પાયાવિહાણા લાગ્યા હતા.